Rm. Cakrapangarsa matur, bilih miturut pangandikanipun para juru sabda ingkang sami sampun mêdharakên pamanggihipun punika wau, pancèn inggih kasinggihan, luhuring gêgayuhan punika nama kautamèning sêdya, tumrap para kita para wandawaning nata pantês lan wajib anglêluri bêtuwahipun para lêluhur kita, sagêda sami anggayuh dhatêng tindak utami wau, wontênipun juru sabda matur makatên punika, sabab ing samangke kautamèning panggalih punika kathah ingkang sami kirang anggalih, satêmah lajêng nglênthar, malah kawontênanipun sapunika para wandawa wau namung bab sopyan-sopyan, ingkang dipun têngênakên, punika juru sabda botên rujuk sangêt, pancènipun kita punika kêdah tansah amrihatosakên dhatêng para wandawa inggih sanak sadhèrèk kita piyambak, ingkang sami nandhang rêkaos gêsangipun pantês sangêt yèn dipun pitulungana.